مەسیحییەت لە میسر

مەسیحییەت دووەم ئایینی بەربڵاوە لە میسر دوای ئیسلام، بەپێی خەمڵاندنە جیاوازەکان، شوێنکەوتووانی نزیکەی ١٠٪ی دانیشتووانەکەی پێکدەھێنن.         زۆرجار بە مەسیحییەکانی میسری پێیان دەوترێت قیبتی کە ناسنامەیەکی نەتەوەیی جیاوازیان پەرەپێداوە. زیاتر لە ٩٥٪ی مەسیحییەکانی میسر سەر بە کەنیسەی ئۆرتۆدۆکسی قیبتین کە یەکێکە لە کەنیسەکانی ئۆرتۆدۆکسی ڕۆژھەڵات، و گەورەترین تایەفەی مەسیحییە لە ڕۆژھەڵاتی ناوەڕاست. کەنیسەی ئۆرتۆدۆکسی قیبتی پێگەیەکی گرنگی لە کۆمەڵگەی میسردا ھەیە وەک کەنیسەی نەتەوەیی میسری.  لە سەدەی یەکەمدا لەلایەن مەرقۆسی نێردراوی خوداوە دامەزراوە.  دواتر قوتابخانەی لاھوتی ئەسکەندەری بوو بە کەسایەتییەکی گرنگ لە مێژووی ئایینی مەسیحیدا و ڕۆڵێکی بەرچاوی لە پەرەپێدانی فەلسەفە و لاھوتی مەسیحیدا ھەبوو. کۆمەڵێک پیاوی ئایینی و فەقیھی مەسیحی لێی دەرکەوتن. 

میسر گەورەترین کۆمەڵگەی مەسیحی لە ڕۆژھەڵاتی ناوەڕاست و باکووری ئەفریقا ھەیە و یەکێکە لە گەورەترین کۆمەڵگە مەسیحییەکانی جیھانیی ئیسلامی. میسر لە پێشەنگی ئەو وڵاتانەی ڕۆژھەڵات بوو کە ئایینی مەسیحی لە سەدەی یەکەمی زایینیدا دزەی کردە ناویەوە و وردە وردە لە سەدەی دووەمدا بە سەرتاسەری وڵاتەکەدا بڵاوبووەوە. ئەسکەندەریە لە سەردەمی سەرەتای ئایینی مەسیحیدا ناوەندێکی گرنگ بووە. مێژووی ئایینی مەسیحی لە میسر بە کۆچی بنەماڵەی پیرۆز بۆ میسر دەست پێدەکات، ھەڵھاتن لە ستەمی ھیرۆدسی یەکەم، پاشای جولەکە، بەپێی کتێبی پیرۆز. ساڵانێک دواتر ھەندێک لە نێردراوان ھاتنە میسر و داوای لە خەڵک کرد واز لە بتپەرستن بھێنن و خودا بپەرستن. مەرقۆسی نێردراوی خودا ھات و کڵێسای سانت مەرقۆسی لە ئەسکەندەریە دامەزراند، کە دواتر سەرکردایەتی ئایینی مەسیحی بۆی گواسترایەوە و ئینجیلەکەی تێدا نووسی.

 سەرچاوەکان